“ประวิตร” เตรียมลงพื้นที่ ติดตามสถานการณ์ไฟป่า-PM 2.5 ใน 9 จังหวัดภาคเหนือตอนบน
"พล.อ.ประวิตร วงษ์สุวรรณ" รองนายกรัฐมนตรี เตรียมลงพื้นที่ ติดตามสถานการณ์ไฟป่า-PM 2.5 ใน 9 จังหวัดภาคเหนือตอนบน วันพรุ่งนี้ (9 เม.ย.63)​
"พล.อ.ประวิตร วงษ์สุวรรณ" รองนายกรัฐมนตรี เตรียมลงพื้นที่ ติดตามสถานการณ์ไฟป่า-PM 2.5 ใน 9 จังหวัดภาคเหนือตอนบน วันพรุ่งนี้ (9 เม.ย.63)​
8 เม.ย. 2563

พล.ต.พัชร์ชศักดิ์ ปฏิรูปานนท์ ผู้ช่วยโฆษกประจำรองนายกรัฐมนตรี เปิดเผยว่า พล.อ.ประวิตร วงษ์สุวรรณ รองนายกรัฐมนตรีพร้อมคณะฯ จะเดินทางไปตรวจและติดตามสถานการณ์ไฟป่า หมอกควัน และปัญหาฝุ่นละอองขนาดเล็ก (PM 2.5) ในพื้นที่ 9 จังหวัดภาคเหนือตอนบน ในวันพรุ่งนี้ (9 เม.ย.)
โดยจะรับฟังการบรรยายสรุปสถานการณ์ และผลการดำเนินงานในการแก้ไขปัญหาไฟป่า หมอกควัน และปัญหาฝุ่น PM 2.5 รวมถึงเยี่ยมให้กำลังใจประชาชน และเจ้าหน้าที่ที่ปฏิบัติงานอาสาสมัคร และจิตอาสา พร้อมรับฟังปัญหา ข้อขัดข้อง ข้อเสนอแนะ จากนั้นจะได้มอบนโยบายการปฏิบัติงานต่อไป ณ ศูนย์บัญชาการป้องกันและแก้ปัญหาฝุ่นละอองขนาดเล็ก (PM 2.5) จ.เชียงใหม่
สำหรับสถานการณ์ไฟป่า เกิดขึ้นตั้งแต่วันที่ 27 มีนาคมที่ผ่านมา ในพื้นที่ จ.เชียงใหม่ โดยเกิดขึ้นในบริเวณเขตอุทยานแห่งชาติดอยสุเทพ-ปุย ต.สุเทพ อ.เมืองเชียงใหม่ และ อ.แม่ออน จ.เชียงใหม่ สร้างความเสียหายเป็นบริเวณกว้างให้แก่พื้นที่โดยรอบกว่า 2,400 ไร่
โดยสำนักงานป้องกันและบรรเทาสาธารณภัยจังหวัดเชียงใหม่ ร่วมกับกระทรวงทรัพยากรธรรมชาติและสิ่งแวดล้อม กรมป่าไม้ สถานีควบคุมไฟป่าภูพิงค์ อุทยานแห่งชาติดอยสุเทพ-ปุย มทบ.33 อำเภอแม่ริม อบจ.เชียงใหม่ อส. อปพร. อาสาสมัคร มูลนิธิจิตอาสา ยังคงเข้าทําการควบคุมไฟป่า พร้อมทําแนวกันไฟเพื่อป้องกันไฟป่าไม่ให้ลุกลาม และติดตามสถานการณ์ตลอด 24 ชั่วโมง